གླིང་རྗེ་གེ་སར་རྒྱལ་པོའི་སྒྲུང་འདི་དུས་རབས་མང་པོའི་རིང་ལ་དམངས་ཁྲོད་ཀྱི་སྒྲུང་པ་ཁྲི་སྟོང་མང་པོའི་ངག་ལས་གསར་རྩོམ་དང་བརྒྱུད་སྒྲོག་ལ་བརྟེན་ནས་དར་ཁྱབ་ཏུ་སོང་བ་སྨོས་ཅི་དགོས།གེ་སར་སྒྲུང་འདི་གངས་རིའི་ལྗོངས་སུ་ས་ཁྱབ་རྡོ་ཁྱབ་ཏུ་གྱུར་པ་ཡང་དམངས་ཁྲོད་ཀྱི་སྒྲུང་པ་རྣམས་ཀྱི་་བཀའ་དྲིན་ལགས།དེ་བས་སྒྲུང་པ་མེད་ན་སྒྲུང་དཔེ་མེད་ཅེས་བཤད་ཆོགསོག་ཡུལ་ལ་མཚོན་ན་གེ་སར་སྒྲུང་པ་འགའ་རེ་མཐོང་རྒྱུ་ཡོད་ཀྱང་ངེད་ཅག་བོད་ཀྱི་སྒྲུང་པ་དང་གཏན་ནས་མི་འདྲ།ཁོ་ཚོའི་སྒྲུང་པ་དག་བསླབ་སྒྲུང་ཁོ་ནར་གཏོགས་པ་ལས་རིགས་གཞན་པའི་སྒྲུང་མཁན་གཅིག་ཀྱང་མེད།ད་དུང་སྒྲུང་ཤོད་པའི་སྐབས་སུ་པི་ལྦང་དཀྲོལ་པའང་ཕལ་ཆེར་སྲོལ་དུ་ཆགས་ཡོད།སྒྲུང་ཤོད་པའི་དུས་ཡུན་ཡང་ཧ་ཅང་ཐུང་།དུས་ཚོད་གཅིག་གཉིས་ཙམ་འགོར་རྗེས་བློ་ངོའི་སྒྲུང་ཐམས་ཅད་བཤད་ཚར་བ་ལགས།རང་རེའི་བོད་རིགས་ཀྱི་སྒྲུང་པ་ལ་མཚོན་ན་སྒྲུང་སྣལྷག་ཤོད་ཤེས་པའི་ཕུལ་བྱུང་སྒྲུང་པ་ཚེ་རིང་དབང་འདུས་དང་།སྒྲུང་ཁགའབྲི་ཤེས་པའི་ན་གཞོན་གྱི་སྒྲུང་པ་གུ་རུ་རྒྱལ་མཚན།ད་དུང་ཟླ་བ་གྲགས་པ།བསམ་གྲུབ།ཚེ་རིང་རྡོ་རྗེ།ངག་རིག་བསྟན་པ་རྒྱལ་མཚན།གསང་བདག་བཀྲ་ཤིས།ཀླུ་རྒྱལ་སོགས་གྲངས་མེད་ཅིག་ཡོད།ཁོང་རྣམ་པའི་ཁྲོད་ན་བཤད་དེ་རྫོགས་རྒྱུ་མེད་པའི་བབས་སྒྲུང་ཡོད་ལ།བྲིས་ཏེ་ཚར་རྒྱུ་མེད་པའི་གཏེར་སྒྲུང་པྲ་སྒྲུང་དང་།སྡུག་རུས་ཀྱིས་སྦྱངས་པ་མཛད་པའི་བསླབ་སྒྲུང་ཐོས་སྒྲུང་སོགས་ཀྱང་ཡོད།མདོར་ན་བོད་རིགས་ཀྱི་ཡུལ་གང་དུ་ཆས་ན་སྒྲུང་པ་སྣ་མང་ཡོད་པ་མ་ཟད།བོད་མི་རེ་ཁ་ན་སྒྲུང་རེ་ཡོད།ད་དུང་སྒྲུང་པའི་ཁྲོད་ན་ལོ་ན་རྒས་པའི་རྒན་པ་ཡོད་ལ།ཉམས་མྱོང་འཛོམས་པའི་དར་མ་ཡང་ཡོད།བློ་རིག་རྒྱས་པའི་ན་གཞོན་ཡོད་ལ།སྐད་ངག་ལེགས་པའི་སྐྱེས་མ་ཡང་ཡོད།འདི་རྣམ་པ་ཐམས་ཅད་གླིང་སྒྲུང་གི་གསར་རྩོམ་པ་དང་རྒྱུན་འཛིན་དར་སྤེལ་གཏོང་མཁན་ཡིན།སྒྲུང་པ་ཁོང་རྣམ་པའི་རྒྱུན་མ་ཆད་ན་བོད་ཀྱི་གེ་སར་སྒྲུང་གི་རྒྱུན་ཆད་པ་དཔེ་མི་སྲིད།ད་ལྟ་སོག་པོའི་ཡུལ་དུ་གེ་སར་སྒྲུང་གསར་པ་མཐོང་རྒྱུ་མེད་པའི་རྒྱུ་མཚན་ཡང་རང་ལ་གསར་རྩོམ་དང་རྒྱུན་འཛིན་་བྱེད་མཁན་གྱི་སྒྲུང་པ་མེད་པའི་རྐྱེན་གྱིས་རེད།ཁོ་ཚོས་གེ་སར་སྒྲུང་གི་འཚོལ་སྡུད་དག་སྒྲིག་བྱ་བ་ཡང་མཇུག་མི་བསྡུ་ཐབས་མེད་དུ་གྱུར།གལ་སྲིད་རྗེས་ཕྱོགས་སོག་པོའི་གེ་སར་སྒྲུང་འདི་འཕེལ་རྒྱས་སུ་གཏོང་བསམས་ན་མ་སྒྲུང་ལས་བུ་སྒྲུང་གསར་པ་སྐྱེས་དགོས།དེ་ལྟར་མིན་ན་སོག་པོའི་གེ་སར་སྒྲུང་གི་གོམ་འགྲོས་མཚམས་མི་འཇོག་ཀ་མེད་རེད་སྙམ།